《月华篇》
清代·李星沅

流云吐月光熊熊，秋天洗出金芙蓉。一奁明镜烛沧海，花葩狎猎围玲珑。

或云蟾蜍肆狡狯，精灵虚气当青空。或云重轮晕遥夕，譬彼螮蝀歌在东。

不然七宝修珠宫，手挥巨刃摩苍穹，珊瑚柯绽流霞红。

不然仙人翔回风，霓旌翠佩纷琤瑽，帷车照耀三千重。

我时邀月金杯中，仰天大笑真奇逢。探怀试取谪仙笔，比君藻采将毋同。

安得此月化作五色新诗筒，写我长离婉婉之心胸。

作者简介：李星沅（1797（丁巳年）—1851），字子湘，号石梧。湖南湘阴（今为汨罗）人。清道光进士。曾任兵部尚书、陕西巡抚、陕甘总督、江苏巡抚、云贵总督、云南巡抚、两江总督等职，参与禁烟与鸦片战争抗英，并有文才，时号位湖南“以经济而兼文章”三君子之一。有《芋香山馆诗文集》、《李文恭公奏议》、《李文恭公全集》、《李星沅日记》等存世。